„Melpomenės dovanos“ kviečia į Kėdainių kultūros centrą

Kovo 1 dieną Kėdainių kultūros centre penkioliktą kartą prasideda tradicinės Teatrų dienos „Melpomenės dovanos“. 
Jau pats pirmasis Teatrų dienų spektaklis žada intrigą – į svečius atvyksta Kėdainiuose dar neviešėjęs Alytaus miesto teatras.

Kėdainių kultūros centro direktorės Onos Mikalauskienės iniciatyva Teatrų dienos Kėdainiuose kiekvieną pavasarį vyksta nuo 2002 metų. Lietuvos teatrų spektaklius per mėnesį pamato keli tūkstančiai kėdainiečių ir miesto svečių.

Šiais metais teatro mėgėjai kviečiami į spektaklius:

Kovo 1 d. 18 val. – Alytaus miesto teatro spektaklis „Spąstai“
Dviejų dalių spektaklis pagal vienaveiksmes Antono Pavlovičiaus Čechovo komedijas „Piršlybos“, „Meška“, „Jubiliejus“.

Režisierė Loreta Liausaitė
Kompozitorius Eugenijus Kanevičius
Dailininkas Artūras Šimonis
Vaidmenis atlieka: Vidas Vaškius, Rasa Grigutytė, Tomas Kunčinas, Inesa Pilvelytė, Jonas Gaižauskas, Eugenijus Rakauskas, Eglė Juškaitė, Ona Gudaitytė.
Trukmė 2 val. 15 min.
Žymaus rusų rašytojo Antono Čechovo personažai aistringai įsimyli, trokšta garbės, pykstasi dėl turto, pakliūna į komiškų arba dramatiškų situacijų pinkles. Našlei, gedinčiai savo vyro, likimas iškrečia pokštą: įsiveržęs į jos vienatvę skolų „išmušinėtojas“ ją aistringai įsimyli ir ginklai, nukreipti vienas į kitą, virsta amūro strėlėmis („Meška“). 
Apskaičiavęs visus būsimos nuotakos privalumus, ilgai svarstęs ir svajojęs, kaimynas nusprendžia pasipiršti. Bet išrinktosios pasisakymas apie žemės rėželį griauna visus planus apie būsimą šeimyninę laimę („Piršlybos“). 
Banko valdytojas iškilmingo jubiliejaus dieną praranda ne tik reputaciją, bet ir minties aiškumą („Jubiliejus“).
Humoru persmelktos komedijos kviečia atidžiau ir su atjauta pažvelgti į žmogų, kuriame, pasak Antono Čechovo, „viskas turi būti gražu: ir veidas, ir drabužiai, ir siela, ir mintys“. 

Bilieto kaina – 8 Eur, 10 Eur


Kovo 9 d. 11 val. – Kauno valstybinio lėlių teatro spektaklis „Ąžuolo vaikas“
Pagal rašytojo Vytauto Petkevičiaus kūrinį „Gilės nuotykiai Ydų šalyje“, kaip vėjavaikis Giliukas išminties įgavo. Vaikams nuo 5 m. amžiaus.

[image: image2.jpg]



Autorė Daiva Čepauskaitė
Režisierius Olegas Žiugžda (Baltarusija)
Dailininkė Lesia Lučko (Ukraina)
Kompozitorė Giedrė Dabulskienė
Vaizdo projekcijų autorius Danielius Žiugžda (Baltarusija)
Scenoje Gilei, Žirniui, Pupelei, Miško Paukščiams, Varlei, Ąžuolui, Vorui, Pupelėms-Kariams, Raitelių ir Pėstininkų Šabalbonams talkina: Saulius Bagaliūnas, Mindaugas Černiauskas, Remigijus Endriukaitis, Darius Krapikas, Laima Strazdauskienė, Indrė Taločkaitė.
Girių valdovo Ąžuolo sūnus Giliukas auga galingo tėvo lepinamas, Varlių šeimyną po Ąžuolu erzindamas, paukščiams išdaigas krėsdamas, silpnesnius už save skriausdamas. Jokių išmintingų pamokymų jis girdėti nenori, mokytis nesirengia, tačiau sumanymų turi didžių... Ketina būti karo korespondentas! Ieškodamas nuotykių, Gilė patiria daug pavojų, įgauna išminties ir išmoksta nuoširdžiai draugauti.
Spektaklio kūrėjai mažiesiems žiūrovams suprantama kalba gvildens atsakomybės už savo poelgius, santarvės su pasauliu, žmogiškojo orumo temas. Tačiau rimtos ir aktualios temos „įvilktos“ į žaismingą teatro rūbą – scenoje žiūrovų lauks charakteringos didžiaakės lėlės, šmaikštūs personažų tekstai ir nuotaikingos dainelės.
Trukmė – 50 min.

Bilieto kaina – 3 Eur
Kovo 9 d. 18 val. Teatro „Holivudas“ spektaklis „Holivudas“
Premjera! Sensacija!

Lietuvių kino režisierius Oskaras Petraitis iškovojo Kanų kino festivalio „Auksinę palmės šakelę” ir sulaukė stulbinančio pasiūlymo iš Holivudo kino kompanijų statyti daugiamilijoninio biudžeto filmą Jungtinėse Amerikos Valstijose. Iki šiol juostas apie partizanus tesukęs lietuvis Holivude filmuos įspūdingą specialiaisiais efektais persisunkusį šedevrą apie tarpgalaktinius transformerių karus!
Ši naujiena visai ne balandžio pirmosios pokštas, o naujas, iki ašarų juokingas „Holivudo“ teatro spektaklis „Holivudas“, kuriame žiūrovus linksmins gerai pažįstami aktoriai Andrius Žiurauskas, Sandra Daukšaitė, Vaida Genytė, Ramūnas Šimukauskas Ugnė Žirgulė, Neringa Nekrašiūtė, Julius Paškevičius.
Kvatoti verčianti komedija pasakoja apie iki šiol gimtajame krašte didesnio dėmesio stokojusį režisierių Oskarą, kuris sulaukia netikėto pasiūlymo statyti didelio biudžeto filmą išsvajotame, išsapnuotame Holivude – mieste, kur visos sutartys pasirašomos tik auksiniais parkeriais, o vilų baseinai tokie dideli, kad juose tenka plaukioti jachtomis. Svajonių miestas Oskarui, kuris iki šiol su žmona Marija gyveno blokiniame name, nedideliame dviejų kambarių bute, apsuka galvą. Nuolatiniai vakarėliai, ant rankų nešiojantys gerbėjai ir pinigus sunkvežimiais atgabenantys prodiuseriai. Negana to, Oskaras įsipainioja tarp ilgų žavios Holivudo gražuolės aktorės Euforijos Portman kojų. Gali būti, kad vargšei Marijai netrukus teks grįžti atgal į blokinį dviejų kambarių butą, kurį dar nežinia kada pasieks renovacija...
Ar šventos Onos bažnytėlėje duotas santuokos sakramentas atsilaikys prieš Holivudo žvaigždžių alėjos spindesį? Visi atsakymai komedijoje „Holivudas“.
Režisierius: RičardasVitkaitis 
Trukmė: 1 val. 40 min.

Bilieto kaina – 9 Eur, 12 Eur, 15 Eur

Kovo 12 d. 16 val. Juozo Miltinio dramos teatro spektaklis „Prancūziškos skyrybos“
2 dalių tikra komedija
Režisierius Dainius Kazlauskas 
Vaidina: Andrius Povilauskas, Laimutis Sėdžius, Asta Preidytė, Gabrielė Malinauskaitė, Dovydas Laukys, Donatas Kalkauskas, Vita Šiaučiūnaitė.
Trukmė – 2 val.

Italų kilmės prancūzo Marko Kamoleti (Marc Camoletti) pjesė „Prancūziškos skyrybos“ – tikra, gryna komedija. Nuotaikinga, rafinuota, lengva ir žaisminga. Žiūrovams ji bus gera pramoga, nes lengvai suprantama, neturinti jokių paslėptų prasmių. 
Situacija, apie kurią sakoma: tai iš gyvenimo. Advokatas Bernaras Belmanas (aktorius Laimutis Sėdžius) ir jo žmona stomatologė Žaklin Belman (aktorė Asta Preidytė) – ant skyrybų slenksčio. Butas padalytas į pono ir ponios zonas, kirsti liniją nevalia. Pora nesikalba. Kartais teikiasi bendrauti per liokajų Viktorą (aktorius Andrius Povilauskas). Apsireiškia ir abiejų pusių „atsarginiai variantai“. Ponios bičiulis – aktorius Roberas (akt. Dovydas Laukys ir Donatas Kalkauskas). Pono širdies dama – modelis Mimi (Gabrielė Malinauskaitė)... 
Gal tikrai komiška byrančios šeimos situacija, kai vyras ir moteris baisingai pavyduliauja, bet nė vienas nebando aiškintis, ar tikrai abi pusės nori skirtis?  Atsakymas bus.   

Bilieto kaina – 7 Eur, 9 Eur

Kovo 15 d. 18 val. Kitokio teatro spektaklis „Klastingas tirpalas“
„Svaiginanti“ komedija

Vos pusmetį Lietuvos scenose vaidinamas spektaklis jau spėjo prisijaukinti savo žiūrovą. Pilnas Lietuvos sales renkanti komedija įnirtingai įtraukia į tragikomišką siužetą. Aktoriai juokauja, kad suvaidinus „Klastingą tirpalą“ lengvai nuo scenos nepasitrauksi –  susirinkusiųjų dėmesys, žiūrovų išreikšta padėka – visa tai galima apibūdinti vienu žodžiu: „euforija“. 
Tai didžiausias atpildas spektaklio komandai: režisieriui Ričardui Vitkaičiui ir aktoriams Džiugui Siaurusaičiui, Ramūnui Šimukauskui, Dariui Rakauskui, Eglei Mikulionytei, Linai Rastokaitei, Birutei Prekevičiūtei.
Ši šarminga istorija iškart įtrauks į spirgančią tėkmę. Entuziazmu kunkuliuojantis Mokslininkas įsisuks į ekstremalius tyrimus su alkoholiu. Diena iš dienos laboratorijoje jis tirs šio sukto gėralo poveikį bei bandys neutralizuoti jo poveikį, drąsiai eksperimentuodamas su personažais. Komedijos režisierius Ričardas Vitkaitis tikina, kad kūrinyje nebus siekiama moralizuoti ar burnoti – į suvokimą bus keliaujama humoro keliu. 
Nori sužinoti, prie ko prives tirpalo C2H5OH+H2O vartojimas? Atvyk pasižiūrėti! Komedija universali ir subalansuota visoms amžiaus grupėms. 
Trukmė 1:40 val.
Bilieto kaina – 9 Eur, 12 Eur, 15 Eur

Kovo 19 d. 16 val. Teatro trupės „Theaomai“ spektaklis „Broliai Karamazovai“ 

Teatras-studija „Theaomai“ – jauna Lietuvos muzikos ir teatro akademijos vaidybos studijas baigusių aktorių trupė, susikūrusi 2012 m. ir sėkmingai tęsianti savarankišką teatrinę veiklą Lietuvoje ir užsienyje. Ištarti pavadinimą „Theoamai“ paprasta – te' o' mai. Tai senovės graikų žodis, reiškiantis žiūrėti, stebėti, kontempliuoti. Būtent šie trys žodžiai atspindi „Theaomai“  teatro dvasią –spektaklių žiūrovas tikrai būna nustebintas nuoširdumo ir visa apimančios, stiprios energetikos, kuri verčia kelti klausimus sau, Dievui, Pasauliui. 

Spektaklis „Broliai Karamazovai“ – Fiodoro Dostojevskio romano inscenizacija – leidžia aktoriams ypatingai priartėti prie žiūrovo, o žiūrovui prie aktorių. Nepamatysite įspūdingos scenografijos ar kostiumų, pritrenkiančių garso ar šviesos efektų, tačiau tikrai pamatysite įsimintinus aktorinius darbus, o tai ir yra tikrasis teatras. Dorovinis žmogaus tobulėjimas, nusikaltimo ištakos, būtinumas ir galimybės pertvarkyti visuomenę – tai klausimai, į kuriuos atsakymų ieško spektaklio personažai. 
„Broliai Karamazovai“ buvo šiltai sutikti ir įvertinti daugelio šalių žiūrovų bei kritikų. Tarptautiniame studentų teatro festivalyje VGIK spektaklis apdovanotas už ansambliškumą ir tikslų žanro pojūtį. „Tylos“ festivalyje Vilniuje pelnė geriausio spektaklio vardą bei geriausio aktoriaus apdovanojimus. Maskvoje rengiamame tarptautiniame debiutų festivalyje laimėjo pagrindinį prizą. Tarptautiniame festivalyje „It self“ (Lenkija) pelnė apdovanojimą už Velnio vaidmenį. Spektaklis palankiai įvertintas tarptautiniuose festivaliuose „Istropolitana“ (Bratislava), „Jaunojo teatro susitikimai“ (Grenoblis). 
Vaidina 11 aktorių: Šarūnas Zenkevičius, Simonas Dovidauskas, Vygandas Vadeiša, Arnoldas Augustaitis, Pijus Ganusauskas, Paulius Markevičius, Milda Noreikaitė, Justina Nemanytė, Indre Liutkevičiūtė, Marija Petravičiūtė, Ieva Triškauskaitė.


Bilieto kaina – 5 Eur, 7 Eur

Kovo 22 d. 18 val. Kauno mažojo teatro spektaklis „Bestuburiada“

Komiška drama
Režisierius Darius Rabašauskas 
Dailininkė Laura Luišaitytė
Kompozitorius Jonas Jurkūnas
Vaidina: Gabrielė Aničaitė, Simona Bladženauskaitė, Gintautas Bejeris, Aleksandras Kleinas, Jonas Baranauskas 

Bestuburiai – chordos ir stuburo neturintys gyvūnai.
Bestuburiai paplitę jūrose, gėluose vandenyse ir sausumoje.
Bestuburiai sudaro 96 proc. visų gyvūnų rūšių.

Penki tarnautojai prie šefo kabineto durų. Laukiantys savo eilės, repetuojantys kalbas, skaičiuojantys žingsnius iki šefo stalo ir iš paskutiniųjų besistengiantys sugniuždyti kolegas. Kiekvieną dieną, nuo ryto iki vakaro. Vienas pjesės veikėjų sako: „Aišku, kad tai – ilga istorija. Tai užsitęs. Galbūt net kelerius metus. O gal net ir visą gyvenimą.“ Jie pasiryžę prisitaikyti prie bet kokių aplinkybių, jie gali viską ištverti. Jų pastangos graudžiai juokingos, jie seniai jau pamiršo tikrąjį savo laukimo tikslą bei prasmę, bet tiki, kad vieną dieną didelis stebuklas pagaliau pakeis jų mažus gyvenimus. 
„Bestuburiada“ – pjesė ne tik apie laukimą prie viršininko durų. Tai pjesė apie visų mūsų kasdienį laukimą, kasdienę kovą už save, apie kasdienį tikėjimą savo sėkme ir tos sėkmės skonį bei kainą. 
„Bestuburiada“ atveria kitą, „nefasadinę“ sėkmingai susiklosčiusių karjerų pusę, analizuojamas šiandieninės asmenybės vidinis pasaulis, jausmai ir tikrieji sielos poreikiai, troškimas išsaugoti savas vertybes, maištas prieš žiniasklaidos, TV, pop kultūros formuojamą vartotojišką požiūrį į „sėkmės istoriją“. 

Bilieto kaina – 6 Eur, 8 Eur

Siūlome įsigyti abonementą
Tiems, kurie ketina žiūrėti visus Teatrų dienų spektaklius, siūlome įsigyti abonementą – taip užsitikrinsite pačias geriausias vietas salėje ir sutaupysite. 
Į spektaklius pasikvieskite kolegas ar draugus, kuriems abonementas gali būti puiki Jūsų dovana.
Abonemento kaina – 50 Eur (be spektaklio vaikams)
Abonementų ir bilietų galite įsigyti Kėdainių kultūros centro kasoje. Kasos tel. 8 347 52978
Kasa dirba pirmadieniais–ketvirtadieniais nuo 12 iki 18 val., penktadieniais – nuo 12 iki 17 val.

Daugiau informacijos www.kedainiukulturoscentras.lt
Kėdainių kultūros centro inf.
